
Oppgave for praksis i fordypning ledelse: Framtidsrettet ledelse, veiledning og profesjonsutvikling (BHLEDVP), uke 38-39, 2026
I denne praksisperioden skal studenten gjennomføre observasjon, lederaktiviteter og intervju. Det forventes at praksislærer og student sammen tilpasser mengden andre ansvarsoppgaver, ut fra studentenes kapasitet og barnehagens hverdagsliv, slik at det blir gjennomførbart for alle parter. Det forventes at studenten generelt evner å delta i det daglige pedagogiske arbeidet på avdelingen/basen, men det bør også legges til rette for at studenten kan bruke noe ekstra tid på loggføring, skriftliggjøring og refleksjon over gjennomførte oppgaver. Praksisoppgaven har tematikken helhetlig pedagogisk ledelse og profesjonsfaglig veiledning. Oppgaven består av fire deler:
1. Samtale med praksislærer/pedagogisk leder
· Hensikt: reflektere over, identifisere og sette ord på hva kompleksiteten i lederrollen kan innebære
· Hvordan/hva: i forkant av praksis lager studenten en problemstilling eller skriver et lite notat som utgangspunkt for samtalen (leveres til praksislærer torsdag før praksis)
· Tidspunkt: Dag 1 eller 2 (tidligst mulig i første uke)
· Varighet: ca. 30 min. (kan tas fra veiledningstiden denne uka)
· Nødvendige forkunnskaper: kjennskap til relevant faglitteratur og forskning

2. Observasjon av praksislærer/pedagogisk leder
· Hensikt: observere hva daglig ledelse av pedagogisk arbeid med barn og medarbeidere innebærer
· Hvordan: Med utgangspunkt i oppgave 1 utfører studenten observasjon i bevegelse (skygging) av praksislærers daglige ledelse av barn og medarbeidere i det pedagogiske arbeidet. Studenten skriver observasjonslogg. 
· Varighet: observasjon skal gjøres i flere økter, f.eks. 2-3 observasjoner á 0,5-1 time i passende situasjoner/deler av dagen
· Tidspunkt: Dag 2-4 (så tidlig som mulig i første uke, praksislærer og student avtaler tider)
· Nødvendige forkunnskaper: kjennskap til observasjon og skygging som metode og observatørrollen

3. Øvelse i ledelse eller veiledning
· Hensikt: konkrete erfaringer med lederrollens kompleksitet, øvelse i å være faglig veileder og rollemodell i det daglige pedagogiske arbeidet
· Hvordan: ta ansvar for det pedagogiske arbeidet i avtalte perioder, aktiviteter og situasjoner eller gjennomføre veiledning etter avtale. Veilederrollen kan studenten øve på i form av uformell eller formell veiledning. Uformell veiledning kan være faglig veiledning i spontane situasjoner knyttet til f.eks. lek, garderobe, måltid, turer eller organiserte pedagogiske aktiviteter. Formell veiledning kan organiseres som individuell veiledning eller gruppeveiledning, hvor studenten øver seg i rollen som veileder for medarbeidere. Veilederøvelse kan også organiseres med studenten som veileder og praksislærer som veisøker. Studenten må lage en didaktisk plan i forkant + skrive en refleksjonslogg etter lederaktivitetene. Veiledningen med praksislærer i uke 2 brukes i hovedsak på å evaluere og reflektere over studentens lederaktiviteter i lys av helhetlig pedagogisk ledelse.
· Varighet: minimum en hel lederdag eller to aktiviteter/situasjoner i hverdagen. Student og praksislærer blir enige om hva studenten skal lede. 
· Tidspunkt: dag 5-7 (lederdag/lederaktiviteter gjennomføres i slutten av første eller i starten av andre uke) 
· Nødvendige forkunnskaper: kompetanse i didaktisk tenkning og kunnskap om pedagogisk ledelse av barn og medarbeidere og om profesjonsfaglig veiledning.

4. Intervju med styrer
· Hensikt: økt innsikt i ledelse på styrernivå
· Hvordan: strukturert intervju. Studentene får ferdige spørsmål som skal brukes i intervjuet. Studenten noterer svarene. Studentene får med seg et samtykkeskjema som styrer må signere for at vi skal kunne bruke svarene i undervisningen etterpå.
· Varighet: ca. 30-45 min.
· Tidspunkt: I slutten av andre praksisuke (tidspunkter tilpasses barnehagens planer – bare studenten får gjennomført alle oppgaver)
· Nødvendige forkunnskaper: kjennskap til intervju som metode og rollen som intervjuer.
I etterkant av praksis bruker vi studentenes «data» fra praksis (refleksjoner, observasjoner, erfaringer og informasjon fra intervjuene) i undervisningen - til videre arbeid med helhetlig pedagogisk ledelse og lederrollen i framtidens barnehage.
Ettersom det forventes ekstra forberedelse, loggføring og refleksjon av studentene ber vi om at studentene får 1 time torsdag i begge uker til individuelt faglig arbeid (brukes f.eks. til evaluering/refleksjonslogg etter lederaktiviteter, didaktisk planlegging og reinskriving av notater etter intervjuet med styrer). Praksislærer og student avtaler når på dagen disse timene kan legges.

